tartuNLP/wikipedia-smugri-20251201 huggingface dataset:
Linnamõis

Linnamõis (saksa keeles "Stadtgut") oli linnale kuuluv mõis.
Linnamõisaid kas majandati otse linnavõimu (rae) poolt või anti rendile ja saadi renditulu. Nad olid linnadele oluliseks tuluallikaks. 
Eesti aladel tekkisid linnamõisad põhiliselt 16. sajandi teisel poolel pärast Liivi sõda. Linnamõisad kas saadi kingitusena riigilt või linnade jõukamaks saamisel osteti. Linnad omandasid (ostsid) mõisaid kuni 18. sajandi teise pooleni.
Linnamõisaid oli kahte liiki. Otse linnavalitsusele allunud mõisaid nimetati patrimoniaalmõisateks. Sellised mõisad ei pidanud tingimata asuma linna läheduses. Patrimoniaalmõisa staatus oli Tartu linnamõisatel. Haabersti oli Tallinna patrimoniaalmõis. Ülejäänud linnamõisad oli õiguste poolest rüütlimõisad. Neil võisid olla majanduslikult iseseisvad allüksused, nõndanimetatud kõrvalmõisad ("Beigut") ja karjamõisad ("Hoflage") kui kaugemad eraldiasuvad majapidamised.
1919. aasta maareform linnamõisaid ei puudutanud. 1926. aastal anti rentnikele ja teistele väikemaapidajatele õigus nõuda oma käes olevate maade sundvõõrandamist. Mõned linnamõisad eksisteerisid mõisamajapidamistena kuni 1940. aastani.
Vaata ka.
__SISUKORRATA__
Nelly Furtado

Nelly Kim Furtado (sündinud 2. detsembril 1978) on Kanada laulja-helilooja, pillimängija ja muusikaprodutsent.
Nelly Furtado sündis Assooridelt pärit Portugali immigrantide peres. Talle pandi nimi Nõukogude võimleja Nelli Kimi järgi. 
Nelly Furtadot kasvatati Rooma katoliiklikus peres ning tema esimene esinemine oli Portugali Päeval kirikus, kus ta emaga duetti laulis. Kuigi muusik on oma usus kahelnud, väidab ta siiski, et usub jumalasse ja kümnesse käsku ning väldib seitset pattu. Ta hakkas pille mängima 9-aastaselt, õppis trombooni, ukulelet ning hiljem ka kitarri ja klaverit. 12-aastaselt hakkas ta laule kirjutama.
Furtado sai tuntuks 2000. aastal ilmunud debüütalbumiga "Whoa, Nelly!". Albumil oli läbimurdeliseks osutunud Grammy-auhinna võitnud singel "I'm like a Bird". Pärast tütar Nevise ilmaletoomist ja kesise ärieduga "Folklore" (2003) ilmumist naasis ta 2006. aastal albumiga "Loose" ja selle esikohasinglitega "Promiscuous" (esikohahitt Hot 100-s), "Maneater" (esikohahitt Euroopas, sh Suurbritannias), "Say It Right" (esikoht Hot 100-s) ja "All Good Things (Come to an End)" (esikohahitt Euroopas, sh Saksamaal ja Hollandis).
Furtado on tuntud erinevate instrumentide, helide, žanrite, keelte ja vokaalstiilide katsetamise poolest. Muusik on laiaulatusliku muusikamaitsega ja niisugune mitmekesisus tekitab huvi eri kultuurides.
2006. aastal Raadio 2 välismaa aasta hiti valimisel saavutas Furtado "All Good Things (Come To An End)" 875 häälega kolmanda koha. Eespool olid Justin Timberlake (1532 häält) ja Mika (1512). 
12. veebruaril 2010 esitas ta 2010. aasta taliolümpiamängude avatseremoonial koos Bryan Adamsiga spetsiaalselt selleks loodud laulu.
Sandra Bullock

Sandra Annette Bullock (sündinud 26. juulil 1964 Arlingtonis) on USA filminäitleja.
Ta hakkas näitlema 1987, aga esimesed kümmekond rolli olid tal tähtsusetutes filmides. Tuntus tuli pärast osatäitmisi filmides "Demolition Man" ("Purustaja"; 1993), "Speed" ("Kiirus"; 1994) ja "While You Were Sleeping" ("Unine eksitus"; 1995).
2009. aastal pälvis ta osatäitmisega filmis "The Blind Side" ("Varjukülg") Oscari parima naisnäitleja kategoorias.
Kuldgloobusele on ta olnud nomineeritus neli korda: parima muusikali- või komöödianaisnäitleja kategoorias filmidega "Unine eksitus", "Miss Congeniality" ("Miss Eriagent"; 2001) ja "The Proposal" ("Ettepanek"; 2009) ning parima draamanaisnäitleja kategoorias filmiga "Varjukülg". Ta võitis neist viimase filmiga.
Filmiga "Kiirus" võitis ta parima ulmefilmi auhinna Saturn parima naisnäitleja kategoorias. Ta jagas seda auhinda Jamie Lee Curtisega (rolli eest filmis "True Lies" – "Ausad valed") ja see on läbi aegade ainus kord, mil Saturni auhind parima naisnäitleja kategoorias on jagamisele läinud.
Filmiga "All About Steve" ("Jaht ideaalmehele") võitis Bullock 2009. aastal kõige halvema filmi auhinna Kuldne Vaarikas kahes kategoorias: halvim naisnäitleja ja halvim paar. Ta võttis auhinna isiklikult vastu – harilikult ei tule autasustatud Kuldset Vaarikat kätte saama. Bullock on läbi ajaloo esimene inimene, kes võitnud samal aastal nii Oscari kui ka Kuldse Vaarika.
Sandra Bullock oli 2006–2010 abielus monstrumautode ehitamise telesaate "Monster Garage" saatejuhi Jesse Jamesiga, kellele see oli kolmas abielu. Sellest abielust ei sündinud lapsi.
2014. aastal oli ta nomineeritud parima naisosatäitja Oscarile rolli eest filmis "Gravitatsioon".
Isiklikku.
Tema õde on Gesine Bullock-Prado.
Sandral on 2010. aastal sündinud poeg Louise ja 2014. aastal sündinud tütar Laila.
Sandral oli piltnikust partner Bryan Randall, kes suri 2023. aastal haiguse tagajärjel.
Cameron Diaz

Cameron Michelle Diaz (sündinud 30. augustil 1972 San Diegos) on USA filminäitleja.
Cameron on pärit Californiast. Tema isa töötas üle kahekümne aasta naftakompaniis välimõõtjana ja torujuhtmete osakonnas, tema ema töötas impordi-ekspordi vahendajana. Tal on vanem õde Chimene Diaz. Cameron õppis Long Beachi polütehnikumis.
Ta sai tuntuks rollidega filmides "Mask", "Südamesõbra pulmad" ja "Kõiges on süüdi Mary". Samuti esines ta filmides "Charlie inglid", "Shrek", "Vanilla Sky - ava oma silmad", "New Yorgi jõugud" ja "Mis juhtub Vegases".
Karjäär.
Modellina.
16-aastaselt hakkas ta moemodelliks. Ta asus tööle agentuuri Elite Model Management. Pärast keskkooli lõpetamist läks ta tööle Jaapanisse, kus tutvus videorežissöör Carlos de la Torrega, kellega tal oli pärast kodumaale tagasipöördumist kuni 21-aastaseks saamiseni viieaastane suhe. 1990. aasta juulis oli ta ajakirja Seventeen esikaanel.
Näitlejana.
Ta kandideeris 21-aastaselt eelneva näitlemiskogemuseta filmi "Mask" naispeaossa, sest tema modelliagentuur oli teda sinna soovitanud.
Diazit pole kunagi nimetatud Oscari kandidaadiks. Küll on ta neli korda nimetatud Kuldgloobuse kandidaadiks: peaosa eest filmis "Kõiges on süüdi Mary" (1999) ning kõrvalosade eest filmides "Olles John Malkovich" (2000), "Vanilla Sky - ava oma silmad" (2002) ja "New Yorgi jõugud" (2003). Ta ei võitnud neist ühtegi.
22. juunil 2009 sai Diaz oma tähe Hollywoodis kuulsuste kõnniteel.
Taiwani lipp

Hiina Vabariigi lipp on Taiwani ja seda ümbritsevaid väikesaari kontrolliva Hiina Vabariigi riigilipp. Lipu tavapärane kirjeldus on: sinine taevas, valge päike ja täielikult punane maa.
Lipu esmakasutaja oli Guomindang 1917. aastal. Vabariigi lipuks sai see 1928. aastal.
Timbaland

Timothy Zachery Mosley (lavanimi Timbaland; sündinud 10. märtsil 1972) on USA helilooja, R&amp;B muusikaprodutsent ja räppar, kelle stiil mõjutab mõlemat žanrit, aidates kaasa nende kahe piirjoonte hajutamisele. Partneri Magooga on ta hiphopansambli Timbaland &amp; Magoo liige.
Pidurutalagala

Pidurutalagala on Sri Lanka kõrgeim mägi. 
Selle kõrgus on 2524 m.
Mägi on kuplikujuline ning koosneb gneissidest ja graniitidest.
Pidurutalagala asub Sri Lanka Keskprovintsis Nuwara Eliya ringkonnas. Ringkonna keskus Nuwara Eliya asub otse Pidurutalagala edelajalamil.
Mäe otsa ei ole võimalik ronida. Mäe tipp on sõjaväebaasi maa-alal ja see on kuulutatud ülisalajaseks piirkonnaks. Mäel asuvad Sri Lanka valitsuse ja sõjaväe radarijaam ja kesksed sidesüsteemid, sealhulgas riigi peamine teleülekandejaam.
Natasha Bedingfield

Natasha Anne Bedingfield (sündinud 26. novembril 1981) on Grammyle nomineeritud Suurbritannia poplaulja.
Ta on poplauljate Daniel Bedingfieldi ja Nikola Bedingfieldi õde. Tema debüütlaul "Single" avaldati 2004. aastal, millele järgnes ülemaailmne hitt "These Words", mis saavutas esikoha Suurbritannia singlimüügi edetabelis.
Roosna-Alliku mõis

Roosna-Alliku mõis (saksa keeles "Kaltenbrunn") oli rüütlimõis Järva-Jaani kihelkonnas Järvamaal.
Praegu asub mõisas Roosna-Alliku Põhikool.
Ajalugu.
Roosna-Alliku mõis kujunes välja 17. sajandi alguses piirkonna küladest, mille oli omandanud väga rikas Rootsi riigitegelane Bogislaus von Rosen (1572–1658). Valgete Rosenite järgi sai mõis ka oma eestikeelse nime. Bogislause järel kuulus mõis tema pojale Axel von Rosenile (1624–1679) ja seejärel viimase pojale Bengt Gustav von Rosenile (1665–1725). Meessoost pärijate puudumise tõttu omandas mõisa Bengt Gustavi tütar Margaretha Anna (1695–1731), kes oli abielus Haljava mõisniku vabahärra Georg Johann von Stackelbergiga (1697–1766). Stackelbergide valdusse jäi mõis kuni 1919. aasta võõrandamiseni.
Georg Johann von Stackelbergi surma järel päris mõisa tema poeg vabahärra Otto Friedrich von Stackelberg (1731–1802). Kusjuures pärimise otsustas loos. Otto Friedrich von Stackelberg kehtestas oma mõisates Roosna-Alliku eraseaduse ("Halliko Walla Kohto ja Seaduse Ramat"). Otto Friedrichilt päris mõisa tema vennapoeg vabahärra Otto Gustav von Stackelberg (1771–1811), kes oli 1809–1811 Eestimaa rüütelkonna peamees.
Otto Gustavi surma järel pärisid mõisa tema venna Georg Friedrichi pojad Alexander von Stackelberg ja Georg von Stackelberg (1808–1863). Poiste täisealiseks saamiseni valitses pärandust nende ema Magdalena Anna. Alexander von Stackelberg loobus oma pärandiosast venna Georgi (suri 1863) kasuks. Georgi surma järel sai tema poeg, Paide kreisi kreisisaadik, Eestimaa rüütelkonna maanõunik Georg von Stackelberg (1857–1946), Roosna-Alliku, Saarnakõrve mõisa ja Koordi mõisnikuks. Mõisate väärtuseks hinnati 350 000 hõberubla.
Mõisaansambel.
Roosna-Alliku mõisa mõisasüdame laskis esinduslikult välja ehitada Otto Friedrich von Stackelberg.
Roosna-Alliku mõisa härrastemaja (ehitatud aastatel 1780–1786, arhitekt oli Eestimaa kubermanguarhitekt Johann Schultz). Peahoone on varaklassitsistlikus stiilis kahekorruseline kivihoone, fassaadi kujundavad vähe-eenduvad keskrisaliit ja külgrisaliidid; hoone ümarate nurkadega keskrisaliidi ees asub graniitsammastele toetuv rokokooliku sepisrinnatisega rõdu. Peahoone alakorrus on võlvitud, ülakorrusel paiknevaist esindusruumideks on rikkaliku stukkdekooriga nn roosa saal ja Louis XVI stiilis sinine salong.
Ansamblisse kuuluvad kõrvalhooned on ehitatud 19. sajandi jooksul, neist terviklikumalt on säilinud Roosna-Alliku mõisa valitsejamaja, mis on valminud tõenäoliselt 19. sajandi alguses. Kõrvalhooned on säilinud osaliselt, härrastemaja taga on ristuvate teedega kujundatud 5,3 ha suurune ehitismälestis Roosna-Alliku mõisa park.
Roosna-Alliku mõisa juurde kuulus Aru karjamõis, 1871, aastal rajati Roosna-Alliku piiritusvabrik, mis töötas aastani 1985.
Mustad kolonelid

Mustad kolonelid võib tähendada erinevaid asju:
Arno jõgi

Arno on jõgi Kesk-Itaalias Toscana maakonnas.
Arno saab alguse 1385 m kõrguselt Falterona mäe jalamilt ning voolab alguses lõunasse, pöörab Arezzo lähedal läände ja suubub Liguuria merre. Arno ääres asuvad Firenze, Empoli ja Pisa.
Jõe pikkus on 241 km ja valgala 8228 km². Suuremad lisajõed on Sieve, Bisenzio, Era, Elsa ja Pesa.
Jõe vooluhulk kõigub tugevasti, sageli on üleujutusi. Viimane suurem üleujutus toimus 1966. aastal.
Elar Kuus

Elar Kuus (kodanikunimega Elmar Kuusik; 17. november 1899 Keeri mõis, Meeri vald, Tartumaa – 6. november 1988 Tallinn) oli eesti lastekirjanik. 1930. aastail kasutas ta ka pseudonüümi Elmar Ramla.
Elukäik.
Elar Kuus õppis Peterburi kubermangus Sudela (Volkovo) külakoolis ja aastail 1911–1916 Narva-Jõesuu Eesti Haridusseltsi koolis. Jätkas õpinguid 1916–1918 Rakvere Õpetajate Seminaris, lõpetas 1925 Hugo Treffneri gümnaasiumi Tartus eksternina ja hiljem Tartu Õpetajate Seminari. Aastatel 1926–1930 õppis ta Tartu Ülikooli filosoofiateaduskonnas ajalugu ja majandusteadust. Selle kõrvalt õppis ka Tartu Konservatooriumis. 
Ta töötas aastail 1918–1927 algkooliõpetajana Narva-Jõesuus, Kaareperes ja Tartus, 1928–1929 Tartu Õpetajate Seminaris, 1930–1940 Viljandi Poeglaste Gümnaasiumis ja 1940–1944 Tallinna Pedagoogiumis. Aastail 1944–1945 oli ta Tallinna 1. Tööstustehnikumis ajalooõpetaja. 
Aastail 1946–1948 töötas ta noorsooteatri ja 1948–1949 Estonia teatri kirjandusala juhatajana. 
Aastail 1950–1954 kandis Elar Kuus Narva vangilaagris karistust enda kirjutatud ajalooõpikute eest. Hiljem keskendus ta kirjandusloomele.
Loominguline tegevus.
Pidades ligi 30 aastat õpetajaametit, jõudis ta eesti lastekirjandusse tänu kirjastuse Loodus lastekirjanduse võistlustele. 1936 pälvis ta preemia teosega "Lugu pöialpoisist, kotkast ja sitikast" (ilmus samal aastal sarjas "Looduse Lasteraamat"). Jutustus "Kodukäijad seiklevad: kolm väikest inimest erapooletul ribal suvel 1918" ilmus lugejani 1937 sarjas "Rahvaraamat". 1938. aastal sai ta Looduse lastekirjanduse võistlusel taas auhinna. Seekord muinasjutu "Jänesepoeg, kes luuletas" eest.
Elar Kuusi kõige tuntum teos "Memme musi" ilmus ajakirjas Täheke 1966. aastal. Tema jutukesi ilmus kogumikes, ajakirjades Täheke, Pioneer ja Nõukogude Naine ning ajalehes Säde.
Isiklikku.
Ta sündis Tartumaal Nõo kihelkonnas Keeri mõisas mõisa puusepa Kustav Kuusiku (sündinud Kudina mõisas Maarja-Magdaleena kihelkonnas Põhja-Tartumaal) ja Leena Kuusiku (sündinud Rätsep) viienda, noorima lapsena. 1905. aastal põgenes pere mustsajalaste eest ingeri külla Sudelasse (Volkovo) Peterburi kubermangu. Lapsepõlv möödus Prillitsa mõisas. 1910 kolis pere tagasi Eestisse Narva-Jõesuusse. 1926. aastal abiellus Elmar Kuusik Narva-Jõesuus arsti haridusega Alma Rohdega (lõpetas Tartu Ülikooli 1926). Nende abielust sündisid tütar Ene Kuusik Helaia (arst) ja poeg Aare Kuusik (bioloog-entomoloog). Pärast sõda algas pikk kooselu lastekirjaniku Aino Tigasega, kellega koos ilmus 1959 lasteraamat "Meie Ott". Maetud Tallinna Metsakalmistule oma elukaaslase Aino Tigase kõrvale.
Olles väga andekas, valdas ta ka vene, prantsuse, saksa, inglise, soome ja esperanto keelt. Soome keel oli tema lapsepõlves kodune keel. Armastas klaverimängu ja unistas saada muusikuks. Harjutas Rakvere Õpetajate Seminaris olles õhtuti viiulimängu ja harmooniumi. Mängis seminari orkestris flööti, klarnetit, saksofoni ja muid pille.
Claudia Schiffer

Claudia Schiffer (sündinud 25. augustil 1970 Rheinbergis Saksamaal) on saksa supermodell ja näitleja, kelle populaarsuse kõrgaeg oli 1990. aastatel.
Elukäik.
Modellitööd alustas ta 1987. aastal, mil sai töökoha Düsseldorfi ööklubis. Mõni nädal hiljem poseeris ta ajakirjas ELLE ning pärast seda sai tööd Chaneli moemajas. 1990. aastate alguses osales ta Põhja-Ameerikas Guess? teksade reklaamis. 
Ta on mänginud ka mõnes filmis ja muusikavideos. Näiteks ansambli Westlife muusikavideos, mis tehti Billy Joeli laulu "Uptown Girl" kaverile, mängis ta vallatut "uptown girl"'i ('äärelinna tüdrukut'). Ta osales ka Bon Jovi videos "Thank You for Loving Me". 1993. aastal mängis koguperefilmis "Richie Rich".
Schiffer oli kuus kuud kihlatud mustkunstnik David Copperfieldiga, kuni 1999. aastal tutvus Tim Jefferiesiga. Ajakiri Paris Match kirjutas, et kihlus võis olla lepinguline, kuid hiljem on Prantsuse kohus leidnud, et see väide on küsitav. 
25. mail 2002 abiellus ta filmiprodutsent Matthew Vaughniga. Neil on kaks last: poeg Caspar Matthew (sündinud 2003) ja tütar Clementine (sündinud 2004). Paar elab Londonis.
Schiffer on supermodelli nimetuse kohta öelnud: "Supermodelle, nagu me kunagi olime, ei ole enam." Tema arvates vastab ainult Gisele Bündchen supermodelli nimetusele.
Isiklikku.
Schiffer on 180 cm pikk ja kaalub 58 kg. Ta on sinised silmad ja blondid juuksed.
Frank Sinatra

Frank Sinatra (sünninimega Francis Albert Sinatra; 12. detsember 1915 Hoboken, New Jersey osariik – 14. mai 1998 Los Angeles California osariik) oli USA laulja ja Oscari võitnud näitleja, keda on tihti nimetatud 20. sajandi USA parimaks meessoost poplauljaks. 
Sinatra vanemad olid itaalia immigrandid: isa Anthony (Saverio Antonino Martino Sinatra) oli pärit Lercara Friddist Sitsiilias ja ema Dolly (Natalina Maria Vittoria Garaventa) oli Lumarzost Liguurias. Dolly vanemad ei kiitnud tütre abielu sitsiillasega heaks, mispeale nad abiellusid salaja 14. veebruaril 1914. 
Läbi seitsme kümnendi kestnud karjääri jooksul salvestas Sinatra suure hulga klassikalisi albumeid nagu "In the Wee Small Hours", "Songs For Swingin' Lovers", "Come Fly With Me", "Only the Lonely" ja "September of My Years" koos mitmete tuntud lauludega nagu "My Way", "New York, New York", "Strangers in the Night" ja "It Was a Very Good Year". 
Tema plaate on müüdud rohkem kui 250 miljonit; Sinatra ja tema muusika on jätkuvalt populaarsed ka praegu.
Näitlejana muutus ta kõrgelt hinnatuks oma esinemistega filmides nagu "From Here to Eternity" ("Siit igavikku"; 1953), "The Man with the Golden Arm", "Suddenly", "Pal Joey", "Ocean's Eleven", ja "The Manchurian Candidate".
Aastal 1965 pälvis ta Grammy elutööauhinna ja aastal 1971 anti talle Cecil B. DeMille'i nimeline elutööauhind.
Arktiline kliimavööde

Arktiline kliimavööde on põhjapoolkeral asuv põhikliimavööde, kus aasta läbi valitseb arktiline õhumass. Sellele kliimavöötmele on iseloomulik madal õhutemperatuur ja väike sademete hulk. Aasta läbi puhuvad pooluse piirkonnast lähtuvad kirdetuuled. Esineb polaaröö ja polaarpäev.
Arktiline kliimavööde hõlmab Arktika piirkonna. Selle lõunapiiriks loetakse juuli keskmise +5 °C samatemperatuurijoont.
Arktilisele kliimavöötmele on iseloomulik arktiline kliima.
Aasta läbi valitsevad siin arktilised õhumassid, millega kaasneb madal õhutemperatuur. Seda põhjustavad päikesekiirte väike langemisnurk, kuni pool aastat kestev polaaröö ning suur albeedo ehk peegelduva kiirguse osa. Suur albeedo on tingitud valge jää ja lumega kaetud pinnasest.
Arktilise kliima aladel on õhutemperatuur madal niihästi talvel (kuni −40 °C) kui ka suvel (juuli keskmine kuni +5 °C). Polaarpäeva ajal on otsekiirguse hulk suur, kuid ilm on ka pilvine ja ududega. Aasta sademete hulk on 100–200 mm. Lähisarktilise kliimale üleminekul areneb tsüklonite tegevus ja sademete hulk suureneb kuni 400 mm aastas.
Köppeni kliimaklassifikatsiooni järgi vastab arktilisele kliimavöötmele kliimatüüp E (polaarkliima), kus kõige soojema kuu keskmine õhutemperatuur on alla +10 °C. Polaarkliima puhul eristatakse omakorda kahte kliimatüüpi: ET (tundrakliima) ja EF (külmakõrb). Tundrakliimas on kõige soojema kuu keskmine temperatuur vahemikus 0...+10 °C. Külmakõrbe kliimas ei ole ühegi kuu keskmine temperatuur üle 0 °C.
Arancóni vald

Arancóni vald on vald Hispaanias Soria provintsis.
Vallas on järgmised asulad:
Tyra Banks

Tyra Lynne Banks (sündinud 4. detsembril 1973 Californias Inglewoodis) on USA avaliku elu tegelane ja endine supermodell.
Tema isa Donald Banks oli arvutikonsultant ning ema Karolyn oli NASA fotograaf ja moetöötaja. Vanemad lahutasid abielu 1980. aastal, kui Tyra oli kuueaastane. Sellegipoolest jäid vanemate suhted, samuti Tyra suhted oma viis aastat vanema venna Deviniga sõbralikeks. Hiljem abiellus Karolyn Clifford Johnsoniga.
Tyra õppis John Burroughsi põhikoolis ja lõpetas 1991. aastal Los Angeleses keskkooli Immaculate Heart High School. Ta õppis Lõuna-California Ülikoolis ja California ülikoolis teleprodutsendiks.
Modellitööd alustas ta 11. klassi õpilasena. Hiljem töötas ta Pariisis mannekeenina. Juba tema esimesel töönädalal olid disainerid temast sedavõrd võlutud, et temaga tehti leping 25 moeetenduse peale, mis oli uustulnuka jaoks enneolematu.
Modellina on ta töötanud lugematu hulga ettevõtete ja kampaaniate heaks. Ta on esinenud ajakirjade Vogue, Harper's Bazaar, Cosmopolitan ja Elle esikaanel. Ta on esimene tumedanahaline, kes ilmus ajakirjade GQ ja Sports Illustrated Swimsuit Issue kaanel. Piimavuntside kampaanias reklaamis ta piima joomist. 1997. aastal pälvis ta VH1 Aasta Supermodelli auhinna. Samal aastal sai ta esimeseks tumedanahaliseks, kes esines Victoria's Secreti kataloogi kaanel.
Modellinduse kõrvalt avaldas Banks 1998. aastal raamatu "Tyra's Beauty, Inside and Out". Raamatut reklaamiti vahendina, mis aitab naistel nende loomulikku ilu võimalikult hästi välja tuua. Banks ise esindab samuti nii-öelda loomulikku ilu, näiteks pole ta lasknud teha rinnaoperatsioone.
Banks on esinenud paljudes muusikavideotes, millest tuntuimad on Michael Jacksoni "Must ja valge", Tina Turneri "Love Thing" ja George Michaeli "Too Funky" (koos Linda Evangelistaga).
2004. aastal andis ta ise välja singli "Shake Ya Body", mille videot näidati "Ameerika supermodellide" teisel hooajal, kuid see osutus täielikuks ebaõnnestumiseks ja Banks loobus lauljana uuesti üritamast.
Tema viimane ülesastumine modellina toimus 2005. aasta Victoria's Secreti moeetendusel. Seejärel loobus ta modellindusest ja keskendus televisioonitööle. Ta on olnud meelelahutussaate "Ameerika supermodellid" saatejuht ja kohtunik. Ta on päevase vestlussaate "The Tyra Banks Show" saatejuht.
Arancón

Arancón on asula Hispaanias Soria provintsis Arancóni vallas.
2000. aastal elas seal 28 inimest ning 2010. aastal 30.
Tehiskeel

Tehiskeel on inimese kujundatud kunstkeel. Tehiskeelele vastandub loomulik keel.
Tehiskeel on keel, mille reeglid on enne kasutamist selgesõnaliselt kehtestatud.
Tehiskeelt, mis on loodud eri keelte oskajate vahelist suhtlust kergendava eesmärgiga, nimetatakse abikeeleks.
Paul Himma

Paul Himma (sündinud 19. juunil 1953 Tartus) on eesti muusik ja kultuurikorraldaja.
Paul Himma on Himma Music Management OÜ kaasasutaja ja juhatuse kaasliige, samuti on ta Eesti Vabamüürlaste Seltsi ja Tallinna Rotary Klubi liige. 
Isiklikku.
Tema isa oli baptistlik vaimulik Paul Himma, vend oli tõlkija Tiito Himma (1942–2017), abikaasa on koorijuht ja Jõelähtme Kultuurikeskuse direktor Elle Himma.
Keemilise ja Bioloogilise Füüsika Instituut

Keemilise ja Bioloogilise Füüsika Instituut (lühend KBFI; inglise keeles "National Institute of Chemical Physics and Biophysics", lühendatult "NICPB") on Eesti avalik-õiguslik juriidiline isik, mis teeb alusuuringuid ja rakendusuuringuid. Instituut asub Tallinnas aadressil Akadeemia tee 23.
Ajalugu.
KBFI loodi 11. novembril 1979, kui ühise rühma lõid Füüsika Instituudi molekulaarbioloogia rühm ja ENSV TA Küberneetika Instituudi füüsika ja biokeemia sektor. Reaalselt asus KBFI tööle Teaduste Akadeemia instituudina 1980. aastal. Rahvasuus nimetati seda Lippmaa instituudiks, sest selle rajaja ja esimene direktor (1982–2001) oli Endel Lippmaa. 
Aastatel 2001–2006 oli instituudi direktor Ago Samoson ja aastatel 2006–2016 Raivo Stern. 2016. aastast on KBFI direktor Urmas Nagel.
Kui Eesti Teaduste Akadeemia instituudid liideti enamasti 1990. aastatel ülikoolidega, siis ühena vähestest jäi KBFI riiklikuks avalik-õiguslikuks uurimisinstituudiks, millise staatuse tagas aastal 1998 Riigikogus vastu võetud Keemilise ja Bioloogilise Füüsika Instituudi seadus.
Tegevus.
KBFI teadusliku tegevuse põhirõhk on suunatud moodsate füüsikaliste meetodite rakendamisele füüsikas, keemias ja biokeemias:
KBFI tegeleb geeni- ja biotehnoloogia, keskkonnatehnoloogia ja informaatika uusimate teadussuundade alal.
KBFI laboratooriumid:
Keemilise ja Bioloogilise Füüsika Instituudis asus (2001–2007):
Anssi Koivuranta

Anssi Einar Koivuranta (sündinud 3. juulil 1988 Kuusamos Soomes) on Soome endine suusahüppaja ja kahevõistleja. 
Hea suusahüppajana tuntud Koivuranta on jõudnud poodiumile viiel maailma karikasarja etapil. 2006. aasta Torino olümpiamängudel sai ta kahevõistluse meeskonnavõistluses pronksmedali. 2005. aasta maailmameistrivõistlustel Oberstdorfis sai Koivuranta sprindivõistlustel 6. koha. 2007. aasta MM-il Sapporos tuli ta kahevõistluse meeskonnavõistluse koosseisus maailmameistriks.
4. jaanuaril 2014 võitis ta nelja hüppemäe turnee Innsbrucki osavõistluse.
It's Time To Awake

"It's Time To Awake" on ansambli P.W.A. debüütalbum. See ilmus 2000. aastal.
Mängukoobas

Mängukoobas oli Eesti meelelahutusportaal, mille põhiprioriteediks oli selle algusaegadest saati olnud "flash"-mängud.
Keskkond avati 2003. aasta oktoobris ning aasta lõpuks oli liitunud juba üle 8000 kasutaja. 2014. aasta oktoobriks on registreeritud üle 500 000 kasutajakonto, millest säilinud on üle 20 tuhande. Registreerudes kannavad kasutajakontod nimetust "koll" ning neil on võimalus teenida "kollipunne". Mängukoopas on igal kasutajal oma kolliurg (koduleht), mida ta saab kujundada vastavalt oma maitsele, ning profiil, mis sisaldab tema andmeid (sh lisatud/postitatud sisu mahtu). Kontole on võimalik kujundada oma "kollivälimus", kasutades selleks tuhandeid kasutajate poolt loodud esemeid "kollitehases", vastavalt eseme kvaliteedile saab neid soetada kas tasuta, punktide või SMS-ide eest. Sisu (mängud, arvuti/konsoolimängude ülevaated, videod, pildid ja palju muud) lisamise ning selle üldsusele avalikuks tegemise eest kannavad hoolt kasutajad.
Koopalehed.
Mängukoopa muutsid eriliseks selle kasutajate ponnistused viia koopakollid kurssi mängukoopas toimunud uuendustega. Tegevus, mis algselt leidis aset profiilidel ja kolliurus, arenes üsna pea välja individuaalsetele lehtedele, millest paljudel oli oma domeeninimi. Koopalehtede tegevus ulatus erinevatest mängukoopaga seotud uudistest kuni kollidega tehtud intervjuudeni välja. Koopa hiilgeaegadel toimetas korraga mitu erinevat koopalehte, kes üksteise vahel suurema vaatajaskonna nimel konkureerisid. Siiani on säilinud koopalehtedega sarnane veebileht, mis põhineb Mediawiki tarkvaral, n-ö "mk viki".
Meedias.
Mängukoobast on kritiseeritud selle kohati vägivaldse sisu poolest: "Mängukoopas on üle saja surma, tapmise ja tulistamisega seotud mängu, mida lapsed üksteisele tutvustavad. Iraagi sõja teemalise mängu ees jookseb kohukese reklaam, seejärel võib mängija lastud kuul tabada juhuslikku muslimit ja ekraanile pritsib veri."
Mängukoopa endise omaniku Rocketfeeds OÜ juhatuse liikme Jaan Allikvere sõnul püütakse väga verised mängud kustutada. Samas Allikvere ei usu, et tulistamismängud võiksid lastele halvasti mõjuda.
Mängukoopas on tavaliselt korraga mängimas 300–2000 last.
Ajalugu.
Mängukoopa asutasid Jaan Allikvere ja Anton Siniorg. Koos juhtisid nad mängukoobast Dermild OÜ all aastaid, kuni Siniorg oma osalusest lahti ütles. Allikvere jätkas juhtimist küll üksi, kuid koopasisestest toimetustest võtsid usinalt osa nii palgatud professionaalid kui ka vabatahtlikud moderaatorid. Aja möödudes kadus ka Allikverel Mängukoopa vastu huvi ning portaal jäeti aastateks uuendusteta surema.
AS Delfi võtab üle.
2013. aasta aprillis teatas ärileht, et Ekspress Grupi tütarettevõte AS Delfi oli Mängukoopa endise omaniku Rocketfeeds OÜ-ga sõlminud ostu-müügi lepingu, mille kohaselt omandas Mängukoopa populaarne uudisteportaal Delfi. Tehingu kogumaksumuseks osutus 7000 eurot.
Pluton

Pluton (ladinakeelse nimetuse järgi "Pluto") oli kreeklaste rikkust andev maapõuejumal, keda on võrdsustatud allmaailmavalitseja Hadesega, Pluton oli Persephone abikaasa. Nimi pärineb kreekakeelsest sõnast "plutos" 'rikkus'. Plutoni rooma vaste on Dis Pater.
Eduard Artemjev

Eduard Artemjev (vene keeles "Эдуард Николаевич Артемьев"; 30. november 1937 Novosibirsk – 29. detsember 2022 Moskva) oli vene helilooja, tunnustatud filmimuusika looja.
Eduard Artemjev lõpetas 1960. aastal Moskva konservatooriumi kompositsiooni eriala Juri Šaporini õpilasena. Pärast õpinguid tutvus ta vene inseneri Jevgeni Murziniga, kes on tuntud süntesaatori ANS loojana. Sealt sai alguse Artemjevi huvi elektronmuusika vastu. Teda koos Murziniga peetakse elektroonilise filmimuusika juurutajaks NSV Liidus. 
Artemjevi esimeseks filmitööks oli koostöös Vano Muradeliga loodud muusika filmile "Unistusele vastu". See oli esimene Nõukogude Liidu film, kus kasutati elektroonilist muusikat. Praeguseks on ta muusika kirjutanud enam kui 200 multi- ja mängufilmile ja teinud koostööd selliste tuntud vene filmirežissööridega nagu Andrei Tarkovski, Nikita Mihhalkov ja Andrei Kontšalovski.
Lisaks filmimuusikale on Artemjevi loodud pantomiim-ballett "Surnud hinged" (1966), orkestrisüidid "Ljubki" (1963), "Ringmängud" 1957, elektron-muusika "Mosaiik" (1968), Etüüd 1968, "Tempereerimata muusika" (1969), 12 pilku helidemaailma e. ühe tämbri variandid (1971), "Glassololid" (1972) jpm.
Eero Raun

Eero Raun (sündinud 24. mail 1971) on eesti ettevõtja ja kultuuritegelane. 
Loominguline tegevus.
Paljude tele- ja raadiosaadete autor ja saatejuht. Avaldanud välispoliitikaartikleid ja muusikaarvustusi. 2004-2021 ja 2023-2025 Tallinna Sadama segakoori dirigent.
Riia peapiiskop

Riia peapiiskop oli aastatel 1253–1563 ja on alates 1923 katoliikliku Riia peapiiskopkonna kõrgeim juht, kes allub otse paavstile.
Esimene Riia peapiiskop oli Albert Suerbeer, kes paavsti usaldusalusena püüdis võidelda Saksa ordu (ja selle Liivimaa haru) mõju kasvu vastu Vana-Liivimaal. Ta oli nii kogu Vana-Liivimaa (välja arvatud Taanile kuuluv Põhja-Eesti) kui ka Preisimaa kõrgeim vaimulik isand, lisaks valitses ta ilmaliku valitsejana Riia stifti (mida tavaliselt on nimetatud Riia peapiiskopkonnaks). Keskaegne Riia peapiiskopi amet kadus 1563. aastal, mil peapiiskop Wilhelm von Hohenzollern suri, sest 1561. aastal oli peapiiskopi stift sekulariseeritud ja Zygmunt II Augusti võimu alla langenud ning Liivimaa oli valdavalt protestantlik. Riia peapiiskopkond kestis ametlikult siiski kuni 1566. aastani, mil selle alad Leedu suurvürstiriigiga liideti.
Poolakad asutasid Riia peapiiskopkonna asemele katoliikliku Võnnu piiskopkonna, see likvideeriti aga rootslaste poolt 1625. aastal.
Riia peapiiskopi amet taastati alles 1923. aastal, mil piiskopiks sai Antonijs Springovičs. Aastatel 1991–2010 oli Riia peapiiskop kardinal Jānis Pujats, pärast seda sai peapiiskopiks Zbigņevs Stankevičs.
Ellakvere

Ellakvere on küla Jõgeva maakonnas Jõgeva vallas.
Ellakvere küla on esmamainitud 1599. aastal ("Eliakwer"), kui küla kuulus Jõgeva folvarki koosseisus Laiuse lossi staarostkonda. Järgmised mainimised on 1601. aastast ("Ellgagwer") ja 1624. aastast ("Illackfer"). 
Haldusjaotuslikult kuulus Ellakvere küla Tartumaale Laiuse kihelkonda Jõgeva mõisapiirkonda. Ellakvere oli Jõgeva mõisa karjamõis.
1866. aastast oli küla Jõgeva valla koosseisus.
1979. aastal liideti osa Ellakvere külast Jõgeva linnaga.
Endla (Jõgeva)

Endla on küla Jõgeva maakonnas Jõgeva vallas.
Külas asub Endla ohvrikivi.
Kaera

Kaera on küla Jõgeva maakonnas Jõgeva vallas.
Kassinurme

Kassinurme on küla Jõgeva maakonnas Jõgeva vallas. See asub Jõgeva linnast kagus, mõlemal pool Tallinna–Tartu raudteed ja Piibe maanteed.
Kassinurme on üks Jõgeva valla vanemaid külasid, esimest korda on seda mainitud 1473. aastal. Vanemate nimekujude seas on Kasynorm, Cassinorm ja Rehefer (saksa keeles). Ajalooliselt kuulus see Palamuse kihelkonda Tartumaal.
2000. aasta rahvaloenduse andmeil oli külas 155 elanikku ja 2009. aastal 177.
Kassinurmele lähimad raudteepeatused on Kaarepere ja kunagine Kalevi raudteepeatus.
Küla lähedusse jäävad Kassinurme mäed – mandrijää taganemisel piki voort kuhjunud 2,5 km pikkune mõhnastik, mille laius on veidi üle poole kilomeetri. Mägedes asub Kassinurme linnamägi, sealt on leitud ka kaheksa väikeselohulist kultusekivi. Mitmed ümbruskonna maastikuvormid on seotud Kalevipoja legendidega: Kalevipoja silmapesukauss, Kalevipoja vann, Kalevipoja lingukivi ning Kalevipoja heinakaared, samuti üks Kalevipoja poolt tühjaks joodud järv.
Külas asub kaitsealune Kitsesoo nõiakuusk (58° 40' 26" N, 26° 24' 58" E), samuti on kaitse alla võetud Kassinurme park.
Kaarepere raudteejaamast 2,8 km kaugusele jääb Kassinurme mõis, mis on kuulunud Wrangelitele, Ungern-Sternbergidele ja Samson-Himmelstjernadele. 1919. aastal mõis riigistati ning 1920. aastal jagati see asundustaludeks. Hiljem asus seal Võidu, seejärel Kalevi kolhoosi keskus ja lõpuks Jõgeva Riigimajand. 2002. aastaks ei olnud muinsuskaitseamet mõisat veel kaitse alla võtnud, 6. augustil hävitas tulekahju mõisa peahoone aga peaaegu täielikult. 2005. aastal lammutati ka hoone varemed. Mõisa kõrvalhoonetest on samuti säilinud vaid riismed.
2001. aastast tegutseb külas Kassinurme Naisselts, mis edendab külaelu ja korraldab ka Kassinurme külapäeva (2009. aastal tähistati seda 10. korda). Naisselts on Jõgevamaa Metsaseltsi partner Kassinurme mägedes ürituste ja talgute korraldamisel. Seltsi algatusel on tähistatud Kassinurme hariduselu alguse 240. aastapäeva, paigaldatud mälestustahvel kunagisele koolimajale ning mälestuskivi veskimeistrile ja luuletajale Karl Torrole, antud välja brošüür "Kassinurme ajaratas" ning ehitatud külakiik. Selts käib koos Nurga koduloomuuseumis.
2005. aastal loodud MTÜ Kassinurme Külaselts tegeleb külakeskuse väljaarendamisega, plaanis on rajada külamaja ja vabaõhulava.
Pedagoog Helma Kaevali eestvedamisel ja naisseltsi toel on Nurga talus loodud koduloomuuseum, mis kajastab ümbruskonna ajalugu.
Kaude

Kaude on küla Jõgeva maakonnas Jõgeva vallas.
Kivijärve

Kivijärve on küla Jõgeva maakonnas Jõgeva vallas.
Külas asuvad Kivijärve soo, Lehtmetsa soo ja Palupere soo. Seal asub ka Kivijärv.
Kurista (Jõgeva)

Kurista on küla Jõgeva maakonnas Jõgeva vallas.
Kõola

Kõola on küla Jõgeva maakonnas Jõgeva vallas.
Mööda küla lõunakülge voolab Paduvere oja. Idakülge märgib Tallinna–Tartu raudteeliin koos Pedja raudteejaamaga. 
Põhjakülg läbib osaliselt Kemba raba.
Külas asus Ripuka mõisa keskus. Selle juurde kuulunud Ripuka puude grupp ehk Ripuka mõisa park on looduskaitse all.
Kõola külas Läänemardi talus peideti aastatel 1940–1991 Eesti Üliõpilaste Seltsi ajaloolist sinimustvalget lippu.
Kultuurimälestistest asuvad külas kaks asulakohta ja kaks kivikalmet (sealhulgas muistne Kõola kalme). Ripuka Punamägi jääb külast veidi põhja poole Kärde küla alla.
Laiusevälja

Laiusevälja on küla Jõgevamaal Jõgeva vallas.
Laiuseväljat läbib Jõgeva–Mustvee maantee. Lähimad asulad on idas Palupere, lõunas Kivijärve, edelas Laiuse, lisaks läänes Lõpe ja Raaduvere. Varem jäid Laiuseväljast vahetult itta Paluperega liidetud Otiaru ja Küüravälja.
Laiusevälja küla moodustati 1977. aastal, kui liideti Kasvandiku, Kirikuküla, Lehtmetsa, Mõisaküla, Rava ja Vanatänava küla. Kõik need külad tekkisid Laiuse mõisa maadele. Uus küla sai nime, millega naabervallas Sadala vallas tähistati Laiuse linnuse varemete lähedal asuvaid külasid.
Külas (Mõisakülas) asuvad Laiuse ordulinnuse varemed. Laiuseväljal (Kirikukülas) on sündinud eesti poliitik Jaan Poska ning sõjaväelane Nikolai Helk.
Külas on Mõisaküla kalmistu.
Laiuseväljal (Kirikukülas) tegutses õigeusu Laiuse Jumalaema Sündimise kirik.
Laiusevälja ja Lõpe küla piirile jäi Mõra mõisa keskus.
Lemuvere

Lemuvere on küla Jõgeva maakonnas Jõgeva vallas.
Liivoja

Liivoja on küla Jõgeva maakonnas Jõgeva vallas.
Lõpe (Jõgeva)

Lõpe on küla Jõgeva maakonnas Jõgeva vallas.
Väljaotsa

Väljaotsa (varasema nimega ka Painküla-Väljaotsa) on küla Jõgeva maakonnas Jõgeva vallas.
Gert Kullamäe

Gert Kullamäe (sündinud 3. juunil 1971 Tallinnas) on eesti korvpallitreener ja endine kutseline korvpallur. 
Eesti korvpallikoondisse kuulunud Kullamäe on valitud 1999. ja 2006. aastal Eesti parimaks korvpalluriks.
Kullamäe lõpetas 1989. aastal Tallinna 54. Keskkooli ning õppis aastatel 1989–1991 Tallinna Pedagoogiline Instituudis kehakultuuri erialal. Korvpallitreeninguid alustas Tallinna Oktoobri rajooni Laste- ja Noorte Spordikoolis Olev Baari suunamisel ja jätkas August Soku juhendamisel.
Karjäär.
Mängijana.
Hea kolmepunktiviskajana tuntud Kullamäe mängis peamiselt viskava tagamängijana.
1980. aastate teises pooles kuulus Kullamäe NSV Liidu U16 ja U18 noortekoondistesse. 1987. aastal võitis ta NSV Liidu meeskonnaga pronksmedali FIBA Euroopa kuni 16-aastaste meistrivõistlustel.
Debüüdi Eesti meistrivõistlustel tegi ta TPI meeskonna koosseisus 1985. aasta sügisel, kui ta oli vaid 14 aastat ja 4 kuud vana. 1989. aastal alustas mängimist Tallinna Pedagoogiline Instituudi ja 1990. aastal Asto meeskonnas, seejärel ka BC Kalevi ning BC Rafteri koosseisus. 
Kullamäe mängis aastatel 1993–1994 Leedus Kaunase Žalgirises ja tuli 1994. aastal Leedu meistriks. 2000–2001 mängis ta Belgia Oostende Telinduse meeskonnas (2000 Belgia superkarika võitjaid ja 2001 Belgia meister), 2002–2004 GHP Bambergis (2003 ja 2004 Saksamaa meistrivõistluste hõbe ) ning 2004–2006 Den Bosch EiffelTowersis (2006 Hollandi meister). Seejärel naasis Eestisse ning mängis Tartu Ülikool/Rock meeskonnas.
Gert Kullamäe on mängijana tulnud seitse korda Eesti meistriks ja võitnud kolm Eesti karikat, samuti tulnud Nõukogude Liidu, Leedu, Belgia ja Hollandi meistriks.
Treenerina.
2009. aastal lõpetas Kullamäe karjääri tegevsportlasena ja alustas treeneritööd Tartu Ülikool/Rocki meeskonna abitreenerina. Aastatel 2012–2017 oli Kullamäe Tartu Ülikool/Rocki peatreener.
Kullamäe juhendas 2018. aastal Tallinna Kalev/TLÜ ja 2019. aastal TalTechi korvpalliklubi meeskondi. Ta oli aastatel 2020–2022 BC Pärnu Sadama abitreener, 2022–2024 aastatel peatreener ning on 2024. aastast taas abitreener.
Koondises.
Eesti koondisse arvati Kullamäe esimest korda 1989. aastal mänguks Soome vastu. Hiljem mängis ta koondises aastatel 1992–2004 ja 2007–2008. Kokku pidas Kullamäe Eesti koondises 142 mängu. Enim punkte koondisemängus viskas ta 1994. aastal Tallinnas Leedu koondise vastu (65:67) – 32 (3 punkti visked 7/10). Viimase koondisemängu pidas ta Makedoonia vastu 2008. aastal (75:87), kus viskas 11 punkti. 1993. aasta Euroopa meistrivõistlustel korvpallis saavutas Eesti koondis Eesti taasiseseisvumise järgse parima, 6. koha. Meeskonnas mängis ka Gert Kullamäe.
Arvestades ainult FIBA ametlikke turniire (olümpiamängud, MM, EM ja nende valikturniirid), oli Eesti meeste koondise kõigi aegade resultatiivsustabelis 2015. aastal Gert Kullamäe esikohal 916 visatud punktiga 78 mängust.
Ta on olnud aastatel 2010–2012 Eesti meeste koondise treeneriks (peatreener Tiit Sokk) ja aastal 2017 noormeeste U18 koondise treeneriks.
Isiklikku.
Tema pojad on korvpallurid Kristian Kullamäe ja Oliver Kullamäe.
Tarmo Kikerpill

Tarmo Kikerpill (sündinud 13. juunil 1977 Elvas) on endine eesti korvpallur, pikkus 196 cm.
Ta on mänginud Tartu Ülikooli korvpallimeeskonnas, TÜ/Rockis ja Valga/CKE Inkassos, samuti Poola ning Kreeka liigades. Tulnud neljal korral Eesti meistriks, aastatel 2002–2008 kuulus Eesti koondisse.
Augustis 2010 teatas ta, et lõpetab karjääri. Tegutsenud treenerina, on olnud Tartu linnavolikogu liige.
Tarmo Kikerpilli poeg Kermo on sündinud 29. jaanuaril 2001 Tartus.
Minu veetlev leedi (film)

"Minu veetlev leedi" (originaalpealkirjaga "My Fair Lady") on kaheksa Oscariga pärjatud 1964. aasta filmikohandus lavamuusikalist "Minu veetlev leedi", mis omakorda põhineb George Bernard Shaw näidendil "Pygmalion". Filmi režissöör on George Cukor, peaosades Audrey Hepburn ja Rex Harrison.
Minu veetlev leedi

"Minu veetlev leedi" ("My Fair Lady") on George Bernard Shaw' näidendi "Pygmalion" põhjal loodud muusikal, mille teksti on kirjutanud Alan Jay Lerner ja muusika Frederick Loewe. 
Muusikal esietendus 1956. aastal New Yorgis Broadway teatris. 
Eestis lavastas selle esimesena Voldemar Panso Estonia teatris 1963. aastal.
Ratva järv

Ratva järv on järv Ida-Virumaal Alutaguse vallas, Mäetaguse alevikust 2 km lääne pool Ratva raba servas.
Ratva järv on 25,1 ha suur ja suurim sügavus vaid 1,5 meetrit. Järve kaldad on pehmed ja mudased.
Islamabad

Islamabad (urdu keeles اسلام آباد) on Pakistani pealinn, Liidupealinna ala keskus.
Linn ehitati 1960. aastail uueks pealinnaks, Pakistani pealinnaks sai ametlikult 1966. aastal.
Mäetaguse jõgi

Mäetaguse jõgi on jõgi Ida-Viru maakonnas, Rannapungerja jõe parempoolne lisajõgi.
Jõgi saab alguse Mäetagusest loodes ja suubub Rannapungerja jõkke. Selle pikkus on 23,2 km ja valgala pindala 90,3 km².
Jokker

Jokker on eriline mängukaart, mida kasutatakse tänapäevastes kaardipakkides, vanasti sellist mängukaarti ei eksisteerinud. Esimest korda kasutati jokrit 1860. aastal. Tavaliselt on jokker kaardimängu tugevaim kaart, võites ka ässa. 
Tänapäevases kaardipakis on tavaliselt kaks jokrit. Nende kujundus on väga varieeruv – sõltudes mängukaarte tootvast ettevõttest. Jokrit on tavaliselt kujutatud õukonnanarrina. Sageli on kaardipaki üks jokker must-valge ja teine värviline. Mõnikord on värviline jokker ka ainult punast värvi. Kaardimängus, kus kasutatakse jokreid, võidab värviline jokker harilikult must-valge jokri, ehkki mõnes kaardimängus on kahe jokri väärtused võrdsed.
Folketing

Folketing on Taani ühekojaline parlament. See koosneb otse rahva poolt 4 aastaks valitavast 179 liikmest (neist 2 valitakse Fääri saartelt ja 2 Gröönimaalt). 
Taani põhiseaduse järgi on Folketingil koos valitseva monarhiga seadusandlik võim. Praktikas on monarhi rolliks Folketings vastu võetud seaduste allkirjastamine, mis peab toimuma 30 päeva jooksul pärast seaduse vastuvõtmist.
1849–1953 oli Taani parlament kahekojaline ja koosnes Folketingist ja Landstingist.
Pärast 2007. aasta kommunaalreformi valitakse Folketingi liikmed 10 suurvalimisringkonnast ("storkreds"). Valimisõigus on Taanis elaval Taani kodanikul, kes on vähemalt 18-aastane ja kes pole tunnistatud teovõimetuks.
Folketing asub Kopenhaageni kesklinnas Christiansborgi lossis.
Folketingi juhib presiidium, mis koosneb esimehest ja neljast aseesimehest.
Hommikueine Tiffany juures

"Hommikueine Tiffany juures" ("Breakfast at Tiffany's") on Truman Capote'i 1958. aastal ilmunud lühiromaan. 
Eestikeelne tõlge ilmus aastal 1984 (tõlkija Udo Uibo).
1961. aastal tehti romaani alusel film "Hommikueine Tiffany juures", mille peaosas oli Audrey Hepburn.
Puhkus Roomas

"Puhkus Roomas" (originaalpealkirjaga "Roman Holiday") on 1953. aasta USA romantiline komöödiafilm. Film tutvustas USA publikule Belgias sündinud näitlejat Audrey Hepburni, kes võitis rolli eest parima naispeaosatäitja Oscari.
Peaosades tegid kaasa ka Gregory Peck ja Eddie Albert. Filmi stsenaariumi kirjutasid John Dighton ja Ian McLellan Hunter, varjatult ka Hollywoodi musta nimekirja kuuluv autor Dalton Trumbo.
Tom Jones

Sir Thomas John Woodward (esinejanimega Tom Jones; sündinud 7. juunil 1940) on Walesi laulja.
Ta sündis Lõuna-Walesis Cardiffi läheduses Treforestis.
Ta alustas lauljakarjääri 1960. aastate keskpaigas. Ta on esitanud muuhulgas nii poppi, R&amp;B-id, kantrit, souli kui ka gosplit. Tema plaate on maailmas müüdud üle 100 miljoni. Tal on Suurbritannias olnud 36 ja USA-s 19 esineljakümnehitti. Tema tuntumate laulude hulka kuuluvad "It's Not Unusual", "What's New Pussycat?", James Bondi filmi "Keravälk" ("Thunderball"; 1965) tunnuslaul, "Green, Green Grass of Home", "Delilah", "She's a Lady", "Kiss" ja "Sex Bomb". Suurbritannias on tema singlitest jõudnud esikohale "It's Not Unusual" (1965), "Green, Green Grass of Home" (1966) ja "Islands in the Stream" (2009; koos Rob Brydoni, Ruth Jonesi ja Robin Gibbiga). Ta on andnud välja kokku 41 stuudioalbumit. Tema seni viimane stuudioalbum "Surrounded by Time" ilmus 2021. aastal, mis jõudis Briti edetabelis esikohale ja millega sai Jones kõige vanemaks, kelle album on Suurbritannias olnud esikohal.
Jones on aeg-ajalt tegelenud ka näitlemisega. Filmidebüüdi tegi ta 1979. aastal, kui mängis peaosa telefilmis "Pleasure Cove". 1996. aastal kehastas ta Tim Burtoni filmis "Marss ründab" ("Mars Attacks!") iseennast. 1969. aastal pälvis ta Kuldgloobuse nominatsiooni telesaate "This Is Tom Jones" juhtimise eest. 1966. aastal pälvis ta Grammy auhinna parima uue tulija kategoorias. 1989. aastal sai ta Hollywoodi kuulsuste alleele omanimelise tähe. 1998. aastal sai ta Briti impeeriumi ordu ohvitseriks (OBE) ja löödi 2005. aastal muusikaliste teenete eest rüütliks (Knight Bachelor). Ta on olnud laulusaate "The Voice UK" üks kohtunikest.
17. juuni 2014 esines Jones Saku Suurhallis.
Mednõi

Mednõi (vene keeles "Медный") on saar Aleuutides, üks Komandorisaartest. Saar on asustamata.
Pindala 186 km². Saar on mägine, kõrgus kuni 640 meetrit. 
Kuulub Venemaale.
19. sajandil asustasid saare Attu saarelt tulnud aleuudid. 1970. aastal asustati kõik nad ümber Beringi saarele.
Tangid

Tangid on kahest vastassuunas liikuvast ja liigendiga ühendatud poolest koosnev tööriist, mida kasutatakse esemete haaramiseks, hoidmiseks, painutamiseks, lõikamiseks, purustamiseks ja teisaldamiseks.
Kang

Kang on füüsikalise kangi ehk õla põhimõtet kasutav tööriist.
Kui sellele mõjuks piisava suurusega jõud, hakkaks see selle jõu sihis liikuma. Kang saab olla tasakaalus vaid siis, kui kangile mõjuv jõud on pöördvõrdelised jõu õlgadega.
Tuntakse raudkangi, sõrgkangi, heeblit jt.
Sõrgkang

Sõrgkang on füüsikalise kangi ehk jõuõla põhimõtet kasutav tööriist, mis omab üht või kaht sõrakujulist otsa, millega saab eemaldada naelu, teine ots võib olla heebel või ümar. Sõrgkangiga saab painutada kinniolevaid detaile lahti, teha lammutustöid jms.
Sõrgkang on kasutusel põhiliselt ehituses, kuid leiab kasutamist ka mujal.
Pitskruvi

Pitskruvi on F-tähe kujuline klamber, mida kasutatakse töödeldavate detailide ja esemete kinnitamiseks ja kokkusurumiseks (pitsitamiseks). 
Pitskruvi koosneb kahest horisontaalsuunalisest latist, mida ühendab üks pikem vertikaalne latt. Alumise horisontaallati küljes on suur kruvi, mis võimaldab pitskruvil töödeldava detaili tihkelt horisontaallattide vahele suruda. Alumine latt liigub üles ja alla, mis võimaldab kasutada pitskruvi nii suuremate kui ka väiksemate detailide kokkusurumiseks.
Lisaks F-tähe kujulisele pitskruvile on olemas teistsuguse kuju ja otstarbega pitskruvisid. Tänapäeval on traditsiooniliste kõrval levinud ka kiirkinnitusega pitskruvid.
Tangid (kabe)

Tangid on kabemängus esinev sidumise liik. Tangid on nime saanud analoogia põhjal tööriistaga (tangidega).
Üks rahvusvahelise kabe põhireegleid kõlab: "Ära kunagi lase end võtta tangide vahele!" 
Klassikaline näide. Näiteks selles seisus
ei tohiks must käia 1. ... 20-24? Sellele käigule vastavad valged 2. 32-27!, võttes tangide vahele musta kivi 22. Pärast seda jääb mustade lühike tiib liikumisvõimetuks. Pikal tiival jäävad küll alles mõned käigud, kuid need lõpevad varsti.
Veel üks näide tangidest. Järgmises seisus on tangide vahel musta kivi 28.
Musta suvalisele käigule järgneb kombinatsioon ja valged võidavad.
Jõgi-kõõlusleht

Jõgi-kõõlusleht ("Sagittaria sagittifolia" L.) on konnarohuliste sugukonda kõõluslehe perekonda kuuluv mitmeaastane rohttaim. 
Rahvapärased nimetused.
Jõgi-kõõluslehe rahvapärased nimetused on kooreleht, konnalusikas, noolelill, ressahain ja veeuba.
Levila ja kasvukoht.
Jõgi-kõõlusleht kasvab Euraasia parasvöötme soodes kuni 500 m kõrgusel merepinnast, samuti Põhja-Ameerikas. Eesti mandriosas on taim tavaline, aga saartel väga harv.
Ta eelistab kasvada lubja- ja toitainerikastes vetes. Kõige paremini sobib talle seisva või vähemalt väga aeglaselt voolava veega kasvukoht.
Kirjeldus.
Taim kasvab 10–50 cm sügavuses vees nii, et osa taimest jääb alati veest välja. Taimel võib leida nii veepealseid kui ka veesiseseid lehti. Lehed on väga erineva kujuga. Veepealsed lehed on tipust teravad ka alusel kahe hõlmaga. Lehelaba on 15–25 cm pikk ja 10–22 cm lai ning pikk leheroots hoiab seda kuni 45 cm kõrgusel vee kohal. Veesisesed lehed on kuni 80 cm pikad ja 2 cm laiad ning hõljuvad vee all nagu laiad lindid. Veepinnal ujuvad lehed on ovaalsed.
Valged õied sirutuvad kolmekandilise varre otsas vee kohale kolmekaupa männastes. Õisiku alumises otsas on väikesed puhasvalged emasõied. Nendest kõrgemal on pikema varre otsas isasõied, mis on 2–2,5 cm läbimõõduga, 3 väikese tupplehe ja 3 valge kroonlehega. Tolmukad on punased ja neid on palju. Taim õitseb juunist augustini. Viljastatud õites arenevad tiivulised ja terava tipuga pähklid, mis suudavad levida nii tuule abil kui vooluveekogude poolt kantuna (vesilevi).
Jõgi-kõõlusleht talvitub mugulates. Tõrukujulised sinised mugulad sisaldavad palju tärklist. Enne talve eralduvad mugulad emataimest ja kevadel kasvab igast mugulast uus taim. Seda nimetatakse vegetatiivseks paljunemiseks.
Kasutamine.
Jõgi-kõõluslehe mugulad on ümmargused ja söödavad, sisaldavad palju tärklist. Hiinas nimetatakse jõgi-kõõluslehte "heatahtlikuks seeneks" ja selle mugul on uusaasta puhul söödav pidulik roog. See maitseb mahedalt, umbes nagu kartul, ainult krudiseb hamba all, isegi pärast keetmist.
Kristiine postkontor

Kristiine postkontor on postkontor Tallinnas, aadressiga Endla 45, 10701 Tallinn (Kristiine keskus).
Avati 01.02.2001. (Oli ajutiselt suletud 05.05.2005 – ?).
Postitemplid.
Kalendertemplid tekstiga TALLINN
Kalendertemplid tekstiga AS EESTI POST
Tondi postkontor

Tondi postkontor (enne 26. märtsi 2000 Tallinna 13. sidejaoskond) on Eesti Posti postkontor Tallinnas.
Alates 17. märtsist 2010 asub Tondi postkontor Tondi Selveris aadressiga A. H. Tammsaare tee 62, Tallinn 11316. 
Varem asus postkontor aadressil Tondi 17, Tallinn 11301. Tondi tänaval avati postkontor 2001. aastal ning see hakkas teenindama Tondi, Järve ja Kitseküla piirkonda.
Postitemplid.
Kalendertemplid tekstiga EESTI.
30mm, ümbergraveeritud
30mm, tunnustäht all
24mm
Mooritsa

Mooritsa on küla Jõgeva maakonnas Jõgeva vallas.
Mõisamaa (Jõgeva)

Mõisamaa on küla Jõgeva maakonnas Jõgeva vallas.